KLASA: UP/I-034-01/24-01/20

URBROJ: 711-02-01/07-2024-07

Zagreb, 19. rujna 2024.

**MIRKO DUSPARA**

**gradonačelnik Grada Slavonskog Broda**

**Predmet: MIRKO DUSPARA,** **gradonačelnik Grada Slavonskog Broda**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 19. rujna 2024. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je u odnosu na obveznika Mirka Dusparu otvorilo predmet pod gornjom oznakom temeljem navoda iz neanonimne prijave od 21. veljače 2024. U prijavi prijavitelj navodi da istu podnosi iz razloga osnovane sumnje u neprijavljivanje i neiskazivanje vjerodostojnih financijskih prihoda i rashoda te nemogućnosti uvida u određenu vjerodostojnu dokumentaciju. Naime, navodi se da je Mirko Duspara, gradonačelnik Grada Slavonskog Broda, prema jednom pravomoćnom i izvršnom rješenju Državnog inspektorata Republike Hrvatske, KLASA: UP/I-362-02/20-02/1223, URBROJ: 443-02-03-20-22-27 od 25. srpnja 2022. godine bio dužan uplatiti novčanu kaznu prema tadašnjoj valuti 100.000,00 kuna u korist Državnog proračuna Republike Hrvatske s naznačenim brojem žiro računa, modelom plaćanja i pozivom na broj kako je to navedeno u naprijed navedenom rješenju.

Isto tako, u prijavi se navodi da je Mirko Duspara prema drugom pravomoćnom i izvršnom rješenju Državnog inspektorata Republike Hrvatske, KLASA: UP/I-362-02/20-02/1223, URBROJ: 443-02-03-20-22-34 od 25. studenog 2022. godine bio dužan uplatiti novčanu kaznu prema tadašnjoj valuti 200.000,00 kuna/26.544,56 eura u korist Državnog proračuna Republike Hrvatske s naznačenim brojem žiro računa, modelom plaćanja i pozivom na broj kako je to navedeno u naprijed navedenom rješenju.

Prema informacijama kojima raspolaže prijavitelj, obje novčane kazne su plaćene. Prijavitelj ističe da u svemu navedenom ostaje nepoznanica tko je novčane kazne platio i kojeg datuma. Je li kazne platio sam dužnosnik Mirko Duspara ili netko drugi u njegovo ime? Na navedeni upit prijavitelj nije dobio odgovor niti je mogao doći do vjerodostojne informacije jer Državni inspektorat nije htio odgovoriti na to pitanje, iako se radi o dužnosniku za kojeg bi trebalo biti sve transparentno u vezi takvih podataka, odnosno informacija. Dalje, ako je kazne platio Mirko Duspara, pitanje je iz kojih financijskih sredstava je to učinio jer u njegovim imovinskim karticama nema evidencije o dostatnim sredstvima za plaćanje tolikog iznosa novčanih kazni. Prijavitelj stoga navodi da je osnovana sumnja da su novčane kazne, prema opisanim rješenjima, plaćene proračunskim financijskim sredstvima Grada Slavonskog Broda te da je možebitno naknadno dužnosnik, nakon interesa javnosti i upita novinara, uplatio određena sredstva u korist proračuna Grada Slavonskog Broda kako bi „sanirao“ nastale posljedice. Međutim, o tome opet ostaje nepoznanica kojim financijskim sredstvima jer nije evidentan iznos štednje u odnosu na visinu izrečenih novčanih kazni.

Zaključno, prijavitelj predlaže Povjerenstvu da od Državnog inspektorata zatraži podatke tko je i kada platio izrečene novčane kazne prema navedenim rješenjima od 25. srpnja i 25. studenog 2022. godine, da od dužnosnika Mirka Duspare zatraži da dokaže iz kojih je financijskih sredstava platio izrečene novčane kazne s obveznim navodom kada, kojeg datuma i kome, na koji račun uz traženje preslike uplatnice ili bankovnog izvatka iz kojeg je vidljivo sve navedeno te da Povjerenstvo utvrdi jesu li točno i na vrijeme unošene eventualne promjene u imovinske kartice.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Uvidom u Registar obveznika, koji ustrojava i vodi Povjerenstvo, utvrđeno je da Mirko Duspara obnaša dužnost gradonačelnika Grada Slavonskog Broda u mandatu od 4. lipnja 2021., pa je stoga isti u obvezi postupati sukladno odredbama ZSSI-a.

Povjerenstvo je dopisom KLASA: UP/I-034-01/24-01/20, URBROJ: 711-02-01/04-2024-3 od 15. travnja 2024. od Državnog inspektorata zatražilo dostavu podataka o tome tko je uplatitelj novčane kazne izrečene prema rješenju KLASA: UP/I-362-02/20-02/1223, URBROJ: 443-02-03-20-22-27 od 25. srpnja 2022. godine i rješenju KLASA: UP/I-362-02/20-02/1223, URBROJ: 443-02-03-20-22-34 od 25. studenog 2022. godine, kao i podatke o tome kada su navedene kazne uplaćene, uz poziv za dostavom naprijed navedenih rješenja, kao i izvoda iz kojih su razvidni podaci o uplatitelju i vremenu uplata.

Državni inspektorat je na spomenuto traženje Povjerenstva odgovorio dopisom KLASA: 362-01/24-01/139, URBROJ: 443-01-15-24-3 od 7. svibnja 2024., u kojem se navodi da je uplatitelj novčanih kazni prema rješenjima građevinske inspekcije KLASA: UP/I-362-02/20-02/1223, URBROJ: 443-02-03-20-22-27 od 8. srpnja 2022. godine (a ne 25. srpnja 2022. kako to pogrešno navodi prijavitelj) i KLASA: UP/I-362-02/20-02/1223, URBROJ: 443-02-03-20-22-34 od 25. studenog 2022. godine Grad Slavonski Brod, a da su navedene kazne uplaćene u Državni proračun dana 16. siječnja 2023. i 21. lipnja 2023. Uz navedeni dopis Državni inspektorat je dostavio preslike naprijed navedenih rješenja, kao i izvještaje za stavke izvoda FINE iz kojih je razvidno gore navedeno.

Uvidom u rješenje Državnog inspektorata, Područnog ureda Split, Ispostava Ploče, KLASA: UP/I-362-02/20-02/1223, URBROJ: 443-02-03-20-22-27 od 8. srpnja 2022. utvrđeno je da je točkom 1. izreke utvrđeno da je rješenje KLASA: UP/I-362-02/20-02/1223, URBROJ: 443-02-03-20-21-18 od 26. listopada 2021. godine, kojim je vlasniku Gradu Slavonskom Brodu, Vukovarska 1, OIB: 58007872049, zastupanom po gradonačelniku Mirku Duspari, dr.med. naređeno uklanjanje izgrađenih građevina namjene auto kamp, i to:

- izbetonirane a.b. podne ploče, tlocrtne površine 620 x 320 cm, s pristupnim stepeništem širine kraka 90 cm i ogradnih zidova visine 100 cm, dužine 620 + 320 cm, te tipskog kontejnera – recepcije, dim. 6,00 x 2,40 m, postavljenog na izbetoniranoj ploči, priključenog na instalacije,

- izbetonirane podne ploče dim. 315 x 265 cm, s izbetoniranom prilaznom rampom dim. 135 x 400 cm, na kojoj je postavljen kontejner – WC za invalide, priključen na instalacije,

- 20 komada mobilnih kućica, dim. 8,00 x 3,00 m, s metalnim nastrešicama dim. 6,90 x 2,70 m, spojenim na instalacije (voda, odvodnja, struja), te uklanjanje instalacija vode i struje smještenih u metalnim ormarićima,

koji su izgrađeni na čest.zgr.br. …………………………………………………………………………………., sve k.o. Korčula u Korčuli, bez izvršne, odnosno pravomoćne građevinske dozvole, postalo izvršno dana 18. veljače 2022.

Točkom 2. izreke navedenog rješenja utvrđeno je da vlasnik Grad Slavonski Brod, Vukovarska 1, OIB: 58007872049, zastupan po gradonačelniku Mirku Duspari, dr.med., Josipa Bašića 69, Slavonski Brod, OIB: ………………, u roku od 100 dana od dana zaprimanja rješenja iz točke 1. izreke nije uklonio izgrađene građevine namjene auto kampa, koje su izgrađene u Korčuli, Sv. Antun, na gore navedenim čest.zgr., sve k.o. Korčula.

Točkom 3. izreke navedenog rješenja odlučeno je da se vlasnik Grad Slavonski Brod, zastupan po gradonačelniku Mirku Duspari, dr.med. kao odgovornoj osobi, prisiljava na izvršenje rješenja KLASA: UP/I-362-02/21-02/1223, URBROJ: 443-02-03-20-21-18 od 26. listopada 2021. godine, odnosno na uklanjanje izgrađenih građevina namjene auto kampa, koje su izgrađene u Korčuli, Sv. Antun, na gore navedenim čest.zgr., sve k.o. Korčula, novčanom kaznom u iznosu od 100.000,00 kuna.

Nadalje, točkom 4. izreke rješenja odlučeno je da je novčanu kaznu iz točke 3. odgovorna osoba Grada Slavonskog Broda, gradonačelnik Mirko Duspara, dr.med. dužan uplatiti u korist Državnog proračuna Republike Hrvatske na žiro račun broj (IBAN): HR1210010051863000160, model HR 64, s pozivom na broj 6092-50709-77450-01223 i opisom plaćanja na uplatnici UP/I-362-02/20-02/1223, a u roku 8 (osam) dana od dana zaprimanja tog rješenja, pod prijetnjom izvršenja.

Točkom 5. izreke navedenog rješenja upozoren je vlasnik Grad Slavonski Brod, zastupan po gradonačelniku Mirku Duspari, dr.med. kao odgovornoj osobi, da će se, u slučaju da ne postupi po rješenju KLASA: UP/I-362-02/20-02/1223, URBROJ: 443-02-03-20-21-18 od 26. listopada 2021. godine, odnosno da ne ukloni izgrađene građevine namjene auto kampa, koje su izgrađene u Korčuli, Sv. Antun, na gore navedenim čest.zgr., sve k.o. Korčula, nakon izricanja te novčane kazne, na uklanjanje prisiljavati drugom novčanom kaznom.

Točkom 6. izreke rješenja upozoren je vlasnik Grad Slavonski Brod, zastupan po gradonačelniku Mirku Duspari, dr.med. kao odgovornoj osobi, da će se izvršenje novčanih obveza provesti sudskim putem ako ne postupi po točki 4. izreke rješenja.

Uvidom u rješenje Državnog inspektorata, Područnog ureda Split, Ispostava Ploče, KLASA: UP/I-362-02/20-02/1223, URBROJ: 443-02-03-20-22-34 od 25. studenog 2022. utvrđeno je da je točkom 1. izreke tog rješenja utvrđeno identično kao u točki 1. izreke gore navedenog rješenja od 8. srpnja 2022., dok je točkom 2. izreke rješenja od 25. studenog 2022. utvrđeno da je rješenje KLASA: UP/I-362-02/20-02/1223, URBROJ: 443-02-03-20-22-27 od 8. srpnja 2022. godine, kojim se vlasnik Grad Slavonski Brod, zastupan po gradonačelniku Mirku Duspari, dr.med, izricanjem 1. novčane kazne u iznosu od 100.000,00 kn, prisiljava na izvršenje rješenja o uklanjanju, postalo izvršno dana 27. srpnja 2022. godine

Točkom 3. izreke navedenog rješenja utvrđeno je da vlasnik Grad Slavonski Brod, zastupan po gradonačelniku Mirku Duspari, dr.med. nije uklonio izgrađene građevine namjene auto kampa, koje su izgrađene bez izvršne, odnosno pravomoćne građevinske dozvole na lokaciji u Korčuli, Sv. Antun, na gore navedenim čest.zgr., sve k.o. Korčula u roku od 30 dana od izvršnosti rješenja o 1. novčanoj kazni kojom se vlasnik prisiljava na izvršenje rješenja o uklanjanju.

Točkom 4. izreke navedenog rješenja odlučeno je da se vlasnik Grad Slavonski Brod, zastupan po gradonačelniku Mirku Duspari, dr.med. kao odgovornoj osobi, prisiljava na izvršenje rješenja KLASA: UP/I-362-02/21-02/1223, URBROJ: 443-02-03-20-21-18 od 26. listopada 2021. godine, odnosno na uklanjanje izgrađenih građevina namjene auto kampa, koje su izgrađene u Korčuli, Sv. Antun, na gore navedenim čest.zgr., sve k.o. Korčula, izricanjem druge novčane kazne u iznosu od 200.000,00 kuna/26.544,56 eura.

Točkom 5. izreke navedenog rješenja odlučeno je istovjetno kao u točki 4. rješenja od 8. srpnja 2022., dok je točkom 6. izreke istog rješenja dano upozorenje istovjetno upozorenju iz točke 5. rješenja od 8. srpnja 2022., osim u dijelu u kojem se sada navodi da će se vlasnik Grad Slavonski Brod, zastupan po gradonačelniku Mirku Duspari, dr.med., nakon izricanja ove novčane kazne, na uklanjanje prisiljavati trećom novčanom kaznom.

Točkom 7. izreke navedenog rješenja dano je upozorenje istovjetno upozorenju iz točke 6. izreke rješenja od 8. srpnja 2022.

Povjerenstvo je uvidom u dostavljeni Izvještaj za stavke izvoda Financijske agencije, Sektora usluga za državu, Centar podrške sustavu riznice za dan 16. siječnja 2023. utvrdilo da je dana 16. siječnja 2023. od strane uplatitelja Grada Slavonskog Broda u Državni proračun Republike Hrvatske pod opisom plaćanja UP/I-362-02/20-02/1223, poziv na broj 6092-50709-77450-01223 uplaćen iznos od 13.272,28 eura, a koji iznos odgovara iznosu od 100.000,00 kuna prema fiksnom tečaju konverzije sukladno Zakonu o uvođenju eura kao službene valute u Republici Hrvatskoj („Narodne novine“, broj 57/22. i 88/22., u daljnjem tekstu: ZUE) i Odluci Vlade Republike Hrvatske o objavi uvođenja eura kao službene valute u Republici Hrvatskoj („Narodne novine“, broj 85/22., u daljnjem tekstu: Odluka Vlade RH).

Povjerenstvo je uvidom u dostavljeni Izvještaj za stavke izvoda Financijske agencije, Sektora usluga za državu, Centar podrške sustavu riznice za dan 21. lipnja 2023. utvrdilo da je dana 21. lipnja 2023. od strane uplatitelja Grada Slavonskog Broda u Državni proračun Republike Hrvatske pod opisom plaćanja UP/I-362-02/20-02/1223, poziv na broj 6092-50709-77450-01223 uplaćen iznos od 26.544,56 eura, a koji iznos odgovara iznosu od 200.000,00 kuna prema fiksnom tečaju konverzije sukladno ZUE-u i Odluci Vlade RH.

Nakon navedenih činjeničnih utvrđenja, Povjerenstvo ističe kako je člankom 134. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZOUP) propisano da se izvršenje provodi protiv osobe koja je obvezna ispuniti obvezu (izvršenik), odnosno njegovih pravnih sljednika, dok je člankom 136. istog Zakona propisano da se izvršenje rješenja provodi radi ostvarivanja novčanih ili nenovčanih obveza.

Člankom 139. stavkom 3. ZOUP-a propisano je, između ostaloga, da rješenje mora sadržavati opomenu o novčanoj kazni i iznos kazne.

Člankom 142. stavkom 1. ZOUP-a propisano je da će javnopravno tijelo koje provodi izvršenje prisiliti izvršenika na ispunjenje obveze iz rješenja novčanom kaznom ako je izvršenik ne ispuni sam, ako izvršenje putem trećih osoba nije moguće ili je neprikladno za postizanje svrhe izvršenja. Stavkom 2. istog članka propisano je, između ostaloga, da se novčana kazna kojom se pravna osoba prisiljava na izvršenje izriče rješenjem odgovornoj osobi te pravne osobe u iznosu do deset prosječnih godišnjih bruto plaća ostvarenih u Republici Hrvatskoj u prethodnoj godini, dok je stavkom 3. propisano da će se, u slučaju daljnjeg neispunjavanja obveze, izreći druga, veća novčana kazna unutar utvrđenog raspona, kao i da se novčana kazna, ako je potrebno, može izreći i više puta.

Člankom 39. stavkom 1. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je, između ostaloga, da je izvršno tijelo jedinice lokalne samouprave u gradu gradonačelnik, dok je člankom 42. stavkom 1. istog Zakona propisano da općinski načelnik, gradonačelnik, odnosno župan zastupa općinu, grad, odnosno županiju.

Člankom 47. stavkom 1. Statuta Grada Slavonskog Broda („Službeni vjesnik Brodsko-posavske županije“, broj 6/09. i 13/10. te „Službeni glasnik Grada Slavonskog Broda“, broj 4/12., 5/12., 6/13., 5/14., 4/18. i 12/21., u daljnjem tekstu: Statut) propisano je da gradonačelnik zastupa Grad Slavonski Brod i izvršno je tijelo Grada, dok je člankom 48. stavkom 1. Statuta propisano da je gradonačelnik odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Grada.

Člankom 114. stavkom 1. Zakona o Državnom inspektoratu („Narodne novine“, broj 115/18. i 117/21.) propisano je da se rješenje kojim se naređuje uklanjanje građevine odnosno njezina dijela izvršava putem treće osobe, dok je stavkom 2. istog članka propisano da rok u kojem je izvršenik obvezan postupiti po rješenju iz stavka 1. toga članka ne može biti kraći od devedeset dana niti duži od sto dvadeset dana, a stavkom 3. je propisano da se izvršenika, prije pristupanja izvršenju rješenja iz stavka 1. toga članka putem treće osobe, na izvršenje prisiljava izricanjem tri novčane kazne.

Člankom 14.b stavkom 1. Naputka o načinu rada građevinske inspekcije („Narodne novine“, broj 46/20. i 80/20., u daljnjem tekstu: Naputak), koji je bio na snazi u vrijeme donošenja rješenja o novčanim kaznama od 8. srpnja i 25. studenog 2022., propisano je da se novčana kazna, kojom se pravna osoba prisiljava na izvršenje, izriče rješenjem odgovornoj osobi te pravne osobe, dok je stavkom 2. istog članka propisano da su iznosi novčanih kazni izračunati na temelju članka 142. stavka 2. Zakona o općem upravnom postupku („Narodne novine“, broj 47/09.).

Člankom 14.c Naputka propisano je da se na izvršenje rješenja o uklanjanju, donesenog, između ostaloga, i na temelju članka 113. stavka 1. Zakona o Državnom inspektoratu („Narodne novine“, broj 115/18., u daljnjem tekstu: ZDI), izvršenik kao pravna osoba prvi put prisiljava novčanom kaznom u iznosu od 100.000,00 kn, drugi put novčanom kaznom u iznosu od 200.000,00 kn, a treći put novčanom kaznom u iznosu od 300.000,00 kn, a sve za uklanjanje građevina, između ostaloga, i iz skupine 2.b prema Zakonu o gradnji („Narodne novine“, broj 153/13., 20/17., 39/19. i 125/19.), a u koju se skupinu, prema utvrđenju Državnog inspektorata iz predmetnih rješenja o novčanim kaznama od 8. srpnja i 25. studenog 2022., svrstavaju građevine za koje je doneseno rješenje o uklanjanju od 26. listopada 2021.

Člankom 14.d stavkom 1. Naputka propisano je da građevinski inspektor postupak iz članka 114. stavka 3. ZDI-a, kojim prisiljava izvršenika na izvršenje rješenja o uklanjanju, započinje donošenjem 1. rješenja o novčanoj kazni u roku od 30 dana od izvršnosti rješenja o uklanjanju, dok je stavkom 2. istog članka propisano da se sljedeća rješenja o novčanoj kazni donose u roku od 30 dana od izvršnosti prethodnog rješenja, dok izvršenik ne dostavi dokaz da je izvršio uklanjanje građevine.

Člankom 41. stavkom 1. ZSSI-a propisano da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je u stavku 2. istog članka propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 4. istog članka 6. ZSSI-a propisano je da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Člankom 7. točkom i) ZSSI-a propisano je da je obveznicima toga Zakona zabranjeno na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Povjerenstvo je iz pribavljene dokumentacije i podataka u spisu utvrdilo da je Grad Slavonski Brod, kao vlasnik građevina za koje je od strane Državnog inspektorata doneseno rješenje o uklanjanju od 26. listopada 2021., kao pravna osoba izvršenik u smislu citiranog članka 14.a Naputka i članka 142. stavka 1. ZOUP-a koji se prisiljava na izvršenje tog rješenja o uklanjanju izricanjem novčanih kazni. Stoga je Grad Slavonski Brod bio dužan, kao izvršenik, postupiti po navedenom rješenju o uklanjanju, a za slučaj nepostupanja po istom, i po predmetnim rješenjima o izricanju novčanih kazni od 8. srpnja i 25. studenog 2022. godine. Naime, člankom 14.b Naputka i člankom 142. stavka 2. ZOUP-a propisano je da se novčana kazna, kojom se pravna osoba prisiljava na izvršenje, izriče rješenjem odgovornoj osobi te pravne osobe. Dakle, iz navedenog članka jasno proizlazi da se novčana kazna Gradu Slavonskom Brodu, kao pravnoj osobi i izvršeniku, za nepostupanje po rješenju za uklanjanje ne može neposredno izreći toj pravnoj osobi, već se ista izriče odgovornoj osobi u toj pravnoj osobi, i to u ovom slučaju obvezniku Mirku Duspari, gradonačelniku i zastupniku Grada Slavonskog Broda kao pravnoj osobi.

Povjerenstvo stoga zaključuje kako se u ovom konkretnom slučaju ne radi ni o kakvoj osobnoj odgovornosti obveznika Mirka Duspare kao gradonačelnika Grada Slavonskog Broda za nepostupanje po rješenju o uklanjanju, već o odgovornosti Grada Slavonskog Broda kao izvršenika pravne osobe i vlasnika predmetnih građevina te je isti, kao izvršenik, od strane Državnog inspektorata i prisiljen na izvršenje rješenja o uklanjanju izricanjem novčanih kazni sukladno članku 14.a i 14.b Naputka te članku 142. stavku 1. i 2. ZOUP-a, a koje je novčane kazne, u svojstvu izvršenika, Grad Slavonski Brod i podmirio.

Slijedom navedenog, Povjerenstvo je utvrdilo da u predmetnom postupanju Grada Slavonskog Broda i gradonačelnika Mirka Duspare kao odgovorne osobe, kojim je Grad Slavonski Brod u Državni proračun Republike Hrvatske uplatio novčane kazne u ukupnom iznosu od 300.000,00 kuna/39.816,84 eura izrečene rješenjem Državnog inspektorata od 8. srpnja i 25. listopada 2022., nije došlo do povrede odredbi ZSSI-a te nema pravne osnove za sankcioniranje obveznika u smislu članka 48. do 50. ZSSI-a. Stoga je utvrđeno da protiv obveznika Mirka Duspare, gradonačelnika Grada Slavonskog Broda, nisu ispunjene pretpostavke za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl.iur.

Dostaviti:

1. Prijavitelju, elektroničkom poštom
2. Obvezniku Mirku Duspari, osobnom dostavom
3. Objava na internetskoj stranici Povjerenstva
4. Pismohrana